Broj: 711-I-2463-M-457/22-03-19

Zagreb, 09. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu, Nataše Novaković, kao predsjednice Povjerenstva te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Antuna Krupe, direktora-člana Uprave trgovačkih društava ELKOMNET d.o.o. i VOTINA d.o.o., za davanjem mišljenja Povjerenstva,** na 196. sjednici održanoj dana 09. prosinca 2022.g. donosi sljedeće

**MIŠLJENJE**

**Sukladno odredbi članka 18. stavka 1. ZSSI-a, obveznik Antun Krupa ne može istovremeno obnašati dužnost direktora-člana Uprave trgovačkog društva ELKOMNET d.o.o. i dužnost direktora-člana Uprave trgovačkog društva VOTINA d.o.o. te je u najkraćem mogućem roku dužan razriješiti navedenu situaciju.**

Obrazloženje

Zahtjev za mišljenjem podnio je Antun Krupa, direktor-član Uprave trgovačkih društava ELKOMNET d.o.o. i VOTINA d.o.o. U Povjerenstvu zahtjev je zaprimljen 30. studenog 2022.g. pod poslovnim brojem 711-U-9024-M-457/22-01-4, povodom kojeg se vodi predmet broj M-457/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga se podnositelj Antun Krupa povodom obnašanja dužnosti direktora-člana Uprave navedenih trgovačkih društava dužan pridržavati odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je trgovačko društvo ELKOMNET d.o.o. osnovano radi provođenja projekta Razvoja široko-pojasnog interneta te da je za direktora imenovan upravo on, iako je već direktor trgovačkog društva VOTINA d.o.o. Obveznik objašnjava da je on imenovan direktorom budući da se radilo o poslovima koji ne zahtijevaju puno vremena, a da je društvo VOTINA d.o.o. „malo“ društvo. Isto tako, obveznik navodi da ELKOMNET d.o.o. neće imati nikakvih prihoda do početka korištenja mreže te da je stoga prostor, mobitel i drugu infrastrukturu koristio kao direktor trgovačkog društva VOTINA d.o.o., a budući da nije znao za odredbu ZSSI-a koja to zabranjuje. Pritom obveznik navodi kako se u konkretnom slučaju ne radi o sukobu interesa, budući da je jedina poveznica između dva trgovačka društva upravo on.

Uvidom u sudski registar Trgovačkog suda u Bjelovaru Povjerenstvo je utvrdilo da je pod brojem MBS: 010095691 upisano trgovačko društvo VOTINA d.o.o., čiji je osnivač općina Voćin te da je kao osoba ovlaštena na zastupanje upisan direktor Antun Krupa, imenovan odlukom od 10. lipnja 2020.g. Nadalje, Povjerenstvo je utvrdilo da je pod brojem MBS: 010123478 upisano trgovačko društvo ELKOMNET d.o.o., čiji je osnivač više jedinici lokalne samouprave, a osoba ovlaštena za zastupanje je Antun Krupa, direktor imenovan odlukom osnivača od 10. lipnja 2021.g.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno navedenoj odredbi ZSSI-a, obveznik Antun Krupa koji obnaša dužnost direktora-člana Uprave trgovačkog društva VOTINA d.o.o. ne može istovremeno obnašati i dužnost direktora-člana Uprave trgovačkog društva ELKOMNET d.o.o., jer se radi o beziznimnoj zabrani istodobnog obavljanja funkcije u upravama dvaju društava.

Sukladno navedenom, Povjerenstvo upućuje obveznika da u što kraćem roku razriješi povredu članka 18. stavka 1. ZSSI-a te da Povjerenstvu dostavi primjerak ostavke kojom prestaje obnašati jednu od navedenih dužnosti.

Sijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Antun Krupa, elektroničkom dostavom
2. Objava na internetskoj stranici Povjerenstva
3. Pismohrana